钦定古今图书集成/方舆汇编/职方典/第1261卷 > 《饯十七翁二十四翁寻桃源序》唐·李白
## 钦定古今图书集成/方舆汇编/职方典/第1261卷 > 《饯十七翁二十四翁寻桃源序》唐·李白

昔祖龙灭古道，严威刑，煎熬生人，若坠大火，《三坟》《五
典》，散为寒灰。筑长城，建阿房，并诸侯，杀豪俊，自谓功
高羲皇，国可万世，思欲凌云气，求仙人，登封泰山，风
雨暴作。虽五松受职，草木有知，而万象乖度，礼刑将
弛，则绮皓不得不遁于南山，鲁连不得不蹈于东海，
则桃源之避世者，可谓超昇先觉。夫指鹿之俦，连颈
“而同死，非吾党之谓乎？”二翁耽老氏之言，继少卿之
作，文以述大雅，道以通至精，卷舒天地之心，脱落神
仙之境，武陵遗迹，可得而窥焉。问津利往，水引渔者，
花藏仙谿，春风不知，从来落英，何许流出，石洞来入，
晨光尽开。有良田名池，竹果森列，三十六洞，别为一
天耶？今扁舟而行，笑谢人世，阡陌未改，古人依然。“白
云何时而归来，青山一去而谁往。”诸公赋《桃源》以美
之